
PARLAMENTUL ROMÂNIEI

CAMERA DEPUTAŢILOR
	COMISIA JURIDICĂ, 

DE DISCIPLINĂ ŞI IMUNITĂŢI
	
	Bucureşti, 29.03.2011                                                                                                                                                                                                                                  Pl-x 54/2011


     R A P O R T  
asupra 
propunerii legislative privind modificarea şi completarea Legii nr.508 din 17 noiembrie 2004 privind înfiinţarea, organizarea şi funcţionarea în cadrul Ministerului Public a Direcţiei de Investigare a Infracţiunilor de Criminalitate Organizată şi Terorism
         În temeiul dispoziţiilor art. 95 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi a fost sesizată spre dezbatere în fond, cu propunerea legislativă privind modificarea şi completarea Legii nr.508 din 17 noiembrie 2004 privind înfiinţarea, organizarea şi funcţionarea în cadrul Ministerului Public a Direcţiei de Investigare a Infracţiunilor de Criminalitate Organizată şi Terorism, trimisă cu adresa nr. Pl-x 54 din 16 martie 2011, înregistrată sub nr.31/189 din 17 martie 2011.
Potrivit dispoziţiilor art. 75 din Constituţia României, republicată, şi ale art.92 alin. (8) pct. 2, din Regulamentul Camerei Deputaţilor, republicat, cu modificările şi completările ulterioare, Camera Deputaţilor este prima Cameră sesizată. 
Consiliul Legislativ a avizat favorabil iniţiativa legislativă, cu observaţii şi propuneri, conform avizului nr. 256 din 10 martie 2011.
Guvernul, prin punctul de vedere transmis cu adresa nr. 682 din       18 martie 2011, nu susţine adoptarea acestei propuneri legislative.

Comisia pentru apărare, ordine publică şi siguranţă naţională a avizat negativ iniţiativa legislativă, conform adresei nr. 32/83 din 22 martie 2011.


Propunerea legislativă are ca obiect de reglementare completarea articolului 17 din Legea nr. 508/2004 privind înfiinţarea, organizarea şi funcţionarea în cadrul Ministerului Public a Direcţiei de Investigare a Infracţiunilor de Criminalitate Organizată şi Terorism, cu modificările şi completările ulterioare, în sensul impunerii condiţiei înregistrării audio şi video a audierii persoanelor, în cauzele de competenţa Direcţiei de Investigare a Infracţiunilor de Criminalitate Organizată şi Terorism.
În conformitate cu prevederile art. 61 din Regulamentul Camerei Deputaţilor, republicat, cu modificările şi completările ulterioare, membrii Comisiei au examinat iniţiativa legislativă susmenţionată, în şedinţa din              29 martie 2011. 
La dezbaterea propunerii legislative a participat, în calitate de invitat, din partea Ministerului Justiţiei, doamna Mihaela Bica - secretar de stat.
Cu prilejul dezbaterilor, membrii Comisiei au constatat că iniţiativa legislativă nu se justifică pentru următoarele considerente:

· Normele referitoare la modalitatea de audiere a persoanelor în cursul urmării penale ar trebui să cuprindă condiţii similare, indiferent de structura Ministerului Public competentă, instituirea obligaţiei înregistrării audio şi video a audierii persoanelor trebuind să se regăsească în cuprinsul Codului de procedură penală.

· Pe de altă parte, la norma propusă pentru art.17 alin. (4
), utilizarea noţiunii de „audiere a ... participanţilor" nu este corelată cu terminologia utilizată de Codul de procedură penală. Astfel, noţiunea de „participant în procesul penal" nu este consacrată de lege, fiind utilizată de doctrină pentru a desemna, în sens larg, organele judiciare, părţile, apărătorul, precum şi celelalte persoane care participă la procesul penal (martorii, martorii asistenţi, experţii,interpreţii, agenţii procedurali etc), iar în sens restrâns, numai organele judiciare, părţile şi apărătorul. Prin urmare, noţiunea de „audiere a participanţilor" nu este corectă întrucât, potrivit Codului de procedură penală, în procesul penal sunt ascultaţi, pentru obţinerea de declaraţii, ca mijloace de probă, numai învinuitul, inculpatul, partea vătămată, partea civilă, partea responsabilă civilmente şi martorii.
· Totodată, Legea nr. 135/2010 privind Cod de procedură penală prevede înregistrarea audierii persoanelor în cursul urmăririi penale, astfel: 
·   potrivit art.110 alin.(5), „în cursul urmăririi penale, audierea suspectului sau inculpatului se înregistrează cu mijloace tehnice audio sau audiovideo. Atunci când înregistrarea nu este posibilă, acest lucru se consemnează în declaraţia suspectului sau inculpatului, cu indicarea concretă a motivului pentru care înregistrarea nu a fost posibilă”;

· potrivit art.111 alin.(4), art. 112 alin.(1) şi, respectiv, art.123 alin.(2), audierea persoanei vătămate, a părţii civile, a părţii responsabile civilmente şi, respectiv, a martorului, se înregistrează prin mijloace tehnice audio sau audiovideo, atunci când organul de urmărire penală consideră necesar sau atunci când persoana vătămată, partea civilă, partea responsabilă civilmente sau, respectiv, martorul a solicitat aceasta în mod expres, iar înregistrarea este posibilă.

· Referitor la norma propusă pentru art.17 alin.(44), instituirea, prin propunerea legislativă, a obligativităţii înregistrării audio şi video a persoanelor ascultate în cursul urmăririi penale efectuate de Direcţia Naţională Anticorupţie are caracterul unei condiţii legale a cărei nerespectare nu poate atrage „nulitatea probei administrate" ci, eventual, aplicarea dispoziţiilor art.64 alin. (2) din Codul de procedură penală, potrivit cărora mijloacele de probă obţinute în mod ilegal nu pot fi folosite în procesul penal.
În urma examinării iniţiativei legislative şi a opiniilor exprimate de către membrii Comisiei şi de către invitat, s-a hotărât, cu unanimitate de voturi, respingerea propunerii legislative privind modificarea şi completarea Legii nr.508 din 17 noiembrie 2004 privind înfiinţarea, organizarea şi funcţionarea în cadrul Ministerului Public a Direcţiei de Investigare a Infracţiunilor de Criminalitate Organizată şi Terorism.
 Din numărul total de 22 membri ai Comisiei juridice, de disciplină şi imunităţi au participat la dezbateri 16 deputaţi.

 În raport cu obiectul şi conţinutul său, propunerea legislativă face parte din categoria legilor organice. 
                          PREŞEDINTE,                                     SECRETAR,       
                           Daniel BUDA                             Gabriel ANDRONACHE          
      Şef serviciu,

  Nicoleta Grecu

